Norjalaisia ovat vetäneet Kilpisjärvelle erityisesti viinin hanapakkaukset, jotka ovat paikoin lähes 30 prosenttia Norjan hintoja halvempia.

Alkoholituotteiden hinnat ovat Alkossa muutamista prosenteista jopa lähes puolet halvempia kuin norjalaisessa Vinmonopolet-alkoholikaupassa.

Mielenkiintoinen erikoisuus on se, että Bollinger-shampanja on Suomen Alkoissa Norjaa kalliimpaa.

Enontekiön Kilpisjärvellä norjalaiset ovat innostuneet vajaan vuoden auki olleesta Alkosta. SIRPA KARJALAINEN

Kilpisjärven Alko on ollut auki alle vuoden. Jo ennen kesäkuun 2016 avausta Enontekiön Kilpisjärvellä toimi liikevaihdoltaan Suomen suurin Alkon tilauspalvelu.

Sen jälkeen suosio on vain kiihtynyt. Jo nyt vajaan vuoden auki olleeseen myymälään on palkattu kolmas myyjä.

Syynä ei ole se, että enontekiöläisten suu olisi alkanut napsua tavallista enemmän vaan se, että myymälään tulee asiakkaita Norjasta.

- Siellä Norjan rajan pinnassa se Alko on, niin sieltä kyllä käy ihmisiä. Määrällisiä arvioita ei ole, mutta kyllä sen huomaa, että norjalaisia on liikkeessä, Muonion, Hetan ja Kilpisjärven Alkojen myymäläpäällikkö Sami Halmekivi sanoo Iltalehdelle.

Halmekiven mukaan välillä myymälässä on ollut väkeä ruuhkaksi asti.

- Kyllä paikka paikoin myymälä on ollut täynnä.

Hurja ero

Jos suomalaiset tekevät viinarallia Viroon ja Latviaan, pohjoisnorjalaiset tekevät sitä Suomeen.

Se ei ole ihme.

Esimerkiksi tämän jutun yhteydestä löytyvästä taulukosta selviää, että sekä Suomen Alkoista että Norjan Vinmonopoletista löytyvät tuotteet ovat huomattavasti kalliimpia Norjassa.

Vuosikausia suomalaisten suosikkina olleen Gato Negro -valkoviinin hanapakkaus on 24 prosenttia halvempaa kuin Norjassa. J.P. Chenetin hanapakkaus puolestaan on lähes 30 prosenttia eli 28 prosenttia halvempaa.

Hurja ero on myös Koskenkorvan puolen litran muovipullossa, joka on Alkossa peräti 43 prosenttia Vinmonopoletia halvempaa.

Oheisessa taulukossa ainoan poikkeuksen tekee Bollinger-shampanja, joka on Alkossa Vinmonopoletia kalliimpaa.

Vaikka alkoholi on Norjassa huomattavasti kalliimpaa, norjalaisen ja suomalaisen viinamaku ei Alkon Halmekiven mukaan juurikaan eroa toisistaan.

- Norjalaisilla tosin tullimääräykset ovat vielä voimassa niin kuin meillä oli muinoin Ruotsista tullessa. Rajoitukset tietysti vaikuttavat. Hirveän suurta eroa ei ole, mutta jotain tiettyjä viinejä, kuten hanapakkauksia menee meillä enemmän. Niitä menee paljon.

Myös muualta

Lappi on ollut vuosikausia suomalaisen alkoholinkulutuksen kärkimaakunta. Kun Suomen maakunnissa juodaan keskimäärin 8,5 litraa puhdasta alkoholia vuodessa, Lapissa määrä on 11,9 litraa.

Se ei ole ihme, sillä talvisesongin lisäksi esimerkiksi Enontekiöllä kesä lisää turistien määrää. Erityisesti Jäämerelle menee silloin ulkomaalaisia vieraita.

- Kun sesonki lähestyy, myös muiden ulkomaalaisten (kuin norjalaisten) määrä lisääntyy koko Lapissa, Halmekivi muistuttaa.

Kilpisjärven Alkon aiheuttamasta suosiosta norjalaisten keskuudessa uutisoi ensimmäisenä Lapin Kansa.